《忆旧游 寄沈东岑吴中》
清代·姚燮

记绿蘋桨短，红藕帘疏，共倚春词。一曲伤离后，问灯云榻雨，梦瘦还肥。

只愁画梁如昔，巢燕已全非。暮宿酒痕青，罗襟待浣，又蘸新啼。

依稀。那回事，算值得人人，眉楚鬟凄。烟水东流尽，便等身金好，难铸相思。

试看女坟湖上，日夕鹧鸪飞。恁一路江南，杨花乱落人未归。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。